দক্ষিণ-পশ্চিমাঞ্চলীয় আসির প্রদেশ ব্যতীত সৌদি আরবে মরু আবহাওয়া বিরাজ করে। মরু আবহাওয়ায় দিনের বেলায় তাপমাত্রা খুবই বেশি থাকে এবং রাতে তাপমাত্রা দ্রুত নেমে যায়। গ্রীষ্মকালে গড় তাপমাত্রা থাকে ৪৫ ডিগ্রি সেলসিয়াস, তবে কখনও কখনও তা ৫৪ ডিগ্রি সেলসিয়াসে ওঠে। শীতকালে তাপমাত্রা কদাচিৎ শূন্য ডিগ্রি সেলসিয়াসের নিচে নামে। বসন্ত ও শরৎকালে তাপমাত্রা নাতিশীতোষ্ণ থাকে, এ সময় গড় তাপমাত্রা থাকে ২৯ ডিগ্রি সেলসিয়াস। বার্ষিক বৃষ্টিপাত খুবই কম। তবে আসির প্রদেশ এ ক্ষেত্রে ব্যতিক্রম। এখানে ভারত মহাসাগরের মওসুমি বায়ুর প্রভাবে অক্টোবর ও মার্চের মধ্যবর্তী সময়ে বৃষ্টিপাত হয়। এ সময় এখানে গড়ে ১২ ইঞ্চি বৃষ্টিপাত হয় যা বার্ষিক বৃষ্টিপাতের প্রায় ৬০ শতাংশ।